b'\n_START_ARTICLE_\nSatanizmas\n_START_PARAGRAPH_\nSatanizmu vadinama keletas pasaul\xc4\x97\xc5\xbei\xc5\xabrini\xc5\xb3 sistem\xc5\xb3 ir praktik\xc5\xb3. Kasdien\xc4\x97je kalboje satanizmas da\xc5\xbeniausiai suprantamas kaip \xc5\xa0\xc4\x97tono (pagal biblin\xc4\xaf krik\xc5\xa1\xc4\x8dioni\xc5\xa1k\xc4\x85j\xc4\xaf supratim\xc4\x85) garbinimas._NEWLINE_Mokslininkai "satanizmu" vadina kelet\xc4\x85 skirting\xc5\xb3 pasaul\xc4\x97\xc5\xbei\xc5\xabr\xc5\xb3 ir praktik\xc5\xb3, i\xc5\xa1 kuri\xc5\xb3 \xc5\xbeinomiausios yra LaVey satanizmas ir teistinis satanizmas. Bendriausia prasme satanizmu vadinama pasaul\xc4\x97\xc5\xbei\xc5\xabra, i\xc5\xa1 savo i\xc5\xa1pa\xc5\xbein\xc4\x97jo reikalaujanti susitapatinimo su blogio simboliais ir opozicijos tradicin\xc4\x97s religijos turiniui. Satanistin\xc4\x99 pasaul\xc4\x97\xc5\xbei\xc5\xabr\xc4\x85 konkretaus asmens ar bendruomen\xc4\x97s atveju gali lyd\xc4\x97ti tik\xc4\x97jimas ar netik\xc4\x97jimas Dievo buvimu, magijos pripa\xc5\xbeinimas ar atmetimas. Be to, saviidentifikacijai pasirinkti blogio simboliai gali b\xc5\xabti labai \xc4\xafvair\xc5\xabs.\n_START_SECTION_\nLaVey satanizmas\n_START_PARAGRAPH_\nGrie\xc5\xbet\xc4\x85ja prasme nuosekl\xc5\xabs A. Sz. LaVey\'aus sek\xc4\x97jai nevadintini satanistais, nes netiki \xc5\xa0\xc4\x97tono buvimu. Ta\xc4\x8diau jie laikosi aktyvios opozicijos krik\xc5\xa1\xc4\x8dionyb\xc4\x97s at\xc5\xbevilgiu ir susitapatina su blogio simboliais. Laikantis duotojo apibr\xc4\x97\xc5\xbeimo, jie yra satanistai ta pa\xc4\x8dia prasme, kaip ir tariami Velnio garbintojai, apra\xc5\xa1omi Ragan\xc5\xb3 k\xc5\xabjyje.'